Séanadh: Níl an achoimre feidhmiúcháin seo de cheangal ach ar sheirbhísí an Choimisiúin atá bainteach lena hullmhú agus ní réamhbhreith ar an bhfoirm dheiridh d'aon chinneadh a ghlacfaidh an Coimisiún í.

1. AN FHADHB A SHAINIÚ

Líonta iascaireachta ar féidir leo imeacht le sruth agus a bhíonn ar snámh ar bharr na farraige, nó gar dó, iad sruthlíonta agus baintear úsáid astu chun dul i dtóir ar na speicis éisc a bhíonn ag snámh sa chuid uachtarach den cholún uisce.

De thoradh Rún[1] sonrach ó Chomhthionól na Náisiún Aontaithe, inar iarradh moratorium ar "shruthlíonta peiligeacha móra"[2], réitigh an AE sraith forálacha sna nóchaidí chun toirmeasc ar shruthlíonta móra den chineál sin a chur chun feidhme[3].

Ina theannta sin, mar aitheantas ar an mbagairt mhór ar phobail laghdaithe muc mara ó iascaigh sruthlíonta bradán, tá toirmeasc ó 1 Eanáir 2008 ar gach cineál sruthlín a choinneáil ar bord nó a úsáid le haghaidh iascaireachta i Muir Bhailt[4].

Faoi láthair, tá sé ceadaithe ag soithí an AE sruthlíonta beaga a choinneáil ar bord agus iad a úsáid, seachas i Muir Bhailt, ar choinníoll:

(a) gurb ionann a bhfad iomlán nó fad aon tsruthlín amháin agus 2.5km, nó níos lú ná sin

(b) nach bhfuil siad ceaptha a úsáid chun na speicis atá liostaithe in Iarscríbhinn VIII a ghabhann le Rialachán Uimh. 894/97 arna leasú le Rialachán (CE) Uimh. 1239/98[5] a ghabháil, agus

(c) nach bhféadfar na speicis atá liostaithe in Iarscríbhinn VIII[6] a gabhadh le sruthlíonta a thabhairt i dtír.

In ainneoin an chreata rialála iomlán seo, tá fianaise i gcónaí ann go mbíonn deacrachtaí ann agus rialacha an AE maidir le sruthlíonta á gcur i bhfeidhm, sa Mheánmhuir go háirithe.

D'fhéadfadh gurb iad na laigí sin is cúis leis an iliomad beart náisiúnta a tógadh isteach chun chreat dlíthiúil an AE atá ann cheana a fhorlíonadh, bearta nach raibh mórán éifeacht leo ar aon chuma chun a áirithiú nár baineadh mí‑úsáid as na laigí sin agus a d'fhéadfadh a bheith ina gcúis le tuilleadh mí‑úsáide agus neamhchomhlíonta ag oibreoirí.

Cé gur ghlac na Ballstáit i gceist tuilleadh beart náisiúnta le déanaí chun aghaidh a thabhairt ar na ceisteanna seo d'fhéadfadh na fadhbanna céanna a theacht chun cinn go luath amach anseo.

Ina theannta sin, ar bhonn na taithí go dtí seo agus faisnéise a fuarthas le déanaí ó staidéir eolaíochta[7], d'fhéadfadh fadhbanna i dtaobh cúrsaí comhshaoil agus caomhnaithe a bheith fós ann le roinnt iascach sruthlíonta beaga trí idirghníomhaíocht le speicis faoi chosaint (e.g. céiticigh, turtair mhara, bradáin fearna etc.), i roinnt limistéar go háirithe.

2. ANAILÍS NA COIMHDEACHTA

Gníomhaíonn an Coimisiún ar bhonn Airteagal 3 (1d) agus i gcomhréir leis an nós imeachta a bunaíodh le hAirteagal 43(2) den Chonradh ar Fheidhmiú an Aontais Eorpaigh.

Dá bhrí sin, níl feidhm ag prionsabal na coimhdeachta ar ábhar an tionscnaimh seo.

3. CUSPÓIRÍ

Laistigh den chreat seo is mar a leanas na príomhchuspóirí beartais shonracha:

· Aghaidh a thabhairt ar fhadhbanna comhshaoil agus caomhnaithe a d'fhéadfadh a bheith ann fós agus a bhaineann le sruthlíonta beaga a úsáid, agus deireadh a chur leis na fadhbanna sin.

· Aghaidh a thabhairt ar easnaimh i gcreat dlíthiúil an AE a d'fhéadfadh an bonn a bhaint den chur chun feidhme agus rialú agus forfheidhmiú a lagú, agus na heasnaimh sin a réiteach.

· Cur leis na cuspóirí agus na spriocanna maidir le "dea‑stádas comhshaoil" mar a leagtar amach é sa Chreat‑Treoir maidir le Straitéis Mhuirí (MSFD)[8] agus Treoracha gaolmhara.

4. ROGHANNA BEARTAIS

Chun aghaidh a thabhairt ar na cuspóirí seo, rinneadh ceithre Rogha beartais a mheas:

· Rogha beartais 1: an status quo a choinneáil (cás bunlíne);

· Rogha beartais 2: bearta teicniúla agus rialaithe a thabhairt isteach;

· Rogha beartais 3: toirmeasc ar roinnt iascach sruthlíonta;

· Rogha beartais 4: toirmeasc iomlán ar iascaigh sruthlíonta.

Rogha beartais 1: an status quo a choinneáil (cás bunlíne)

Ciallaíonn an cur chuige seo nach ndéanfaí aon rud chun athrú a dhéanamh ar na rialacháin atá i bhfeidhm faoi láthair lena rialaítear úsáid sruthlíonta a chuimsítear faoi Rialachán (CE) Uimh. 894/97 ón gComhairle arna leasú le Rialachán (CE) Uimh. 1239/98.

Rogha beartais 2: bearta teicniúla agus rialaithe a thabhairt isteach

Leis an Rogha seo dhéanfaí iarracht deireadh a chur le míthuiscint agus droch‑chur chun feidhme na rialacha atá ann cheana i dtaca le sruthlíonta trí fhoráil shonrach a thabhairt isteach maidir le:

· Bearta teicniúla breise (e.g. rigín an trealaimh iascaireachta: méid an mhogaill agus tiús sreangáin; fad ón gcósta, etc.)

· Gnéithe a bhaineann le rialú agus faireachán (e.g. riail aon lín amháin, údaruithe éigeantacha iascaireachta , etc.).

Rogha beartais 3: toirmeasc ar roinnt iascach sruthlíonta

Ní chuirfí deireadh ach le hiascaigh sruthlíonta a aithnítear mar na hiascaigh is mó a dhéanann dochar do speicis atá faoin dhianchosaint agus/nó na hiascaigh nach féidir foghabháil na speiceas neamhúdaraithe a sheachaint (na speicis a liostaítear in Iarscríbhinn VIII).

Ní leor an fhaisnéis atá ar fáil go dtí seo chun na hiascaigh sruthlíonta a dhéanann dochar a aithint go cruinn, cé go bhfuil roinnt samplacha sonracha ann, agus bheadh tuilleadh oibre allamuigh ag teastáil.

Rogha beartais 4: toirmeasc iomlán ar iascaigh sruthlíonta

Leis an Rogha seo chuirfí deireadh de facto le haon iascach sruthlíonta, trí thoirmeasc iomlán a thabhairt isteach ar threalamh iascaireachta den chineál seo a choinneáil ar bord agus/nó a úsáid. Dhíreofaí ar aon fhadhbanna i dtaobh cúrsaí comhshaoil agus caomhnaithe a bheadh fós ann, trí phrionsabail an réamhchúraim a chur i bhfeidhm.

Bheadh an Rogha seo ar aon dul chomh maith leis an tosaíocht atá léirithe ag roinnt Ballstát mar nár fhorbair siad iascaigh den chineál sin riamh (e.g. an Ísiltír, an Bheilg etc.) nó mar gur ghlac siad bearta náisiúnta (e.g. an Spáinn, an Ghréig, an Chipir, Málta etc.) nó mar gur shínigh siad oibleagáidí idirnáisiúnta (e.g. Ballstáit na Mara Duibhe agus na Meánmhara mar aon leis an bPortaingéil mar Pháirtithe sa Chomhaontú um Chéiticigh na Mara Duibhe, na Meánmhara agus an limistéir Atlantaigh theorannaigh a Chaomhnú (ACCOBAMS)) lena gcuirtear toirmeasc ar úsáid sruthlíonta, cé nach gcuirtear na hoibleagáidí sin chun feidhme i bhformhór na gcásanna.

5. MEASÚNÚ TIONCHAIR

Is ar bhonn anailíse ar láidreachtaí, laigí, deiseanna agus bagairtí a dhéantar an mheastóireacht ar roghanna beartais. Ar mhaithe le gontacht, ní dhéantar tuairisciú ar thuairimí a bhaineann leis an status quo/cás bunlíne (Rogha 1).

Iascaigh shéasúracha iad formhór na n‑iascach a aithníodh, agus is soithí ilchineálacha iad na soithí atá sna cabhlaigh rannpháirteacha. I gcás fhormhór na n‑iascairí ní dhéantar iascaireacht sruthlíonta ach ar feadh roinnt míonna sa tréimhse iascaireachta iomlán in aon bhliain amháin agus tá roinnt iascairí ann nach n‑úsáideann sruthlíonta ach ar feadh níos lú ná leathmhíosa in aghaidh na bliana. Mar sin féin, d'fhéadfadh an cineál seo iascaigh a bheith ina fhoinse shuntasach ioncaim do phobal áirithe áitiúil iascairí cé go bhfuil laghdú suntasach tagtha ar líon na soithí agus ar líon na bhfostaithe le roinnt blianta anuas. Cé nach féidir a chur as an áireamh go bhféadfadh éifeacht a bheith ag an toirmeasc ar roinnt de na soithí sna hiascaigh sin, meastar gur neamhábhartha an tionchar socheacnamaíoch a bheadh ag toirmeasc iomlán ar an leibhéal náisiúnta agus fo‑réigiúnach ar an iomlán . Níltear ag súil go dtiocfaidh laghdú comhfhreagrach ar líon na n‑iascairí a leanfaidh de bheith ag oibriú le trealaimh eile mar atá údaraithe cheana féin lena gceadúnas iascaireachta mar thoradh ar an toirmeasc iomlán ar úsáid sruthlíonta de réir Rogha 4.

Rogha || Tionchar Socheacnamaíoch || Scór

Rogha beartais 2

Bearta teicniúla agus rialaithe a glacadh ar leibhéal an AE || Bheifí ag súil le costais eacnamaíocha agus airgeadais chun an cabhlach a chur in oiriúint do na ceanglais theicniúla nua agus chun sásraí rialaithe iomchuí a fhorbairt. D'fhéadfadh na bearta teicniúla ar fad atá curtha i bhfeidhm ar earnálacha na sruthlíonta deireadh a chur le roinnt gníomhaíochtaí iascaireachta. || -

Rogha beartais 3

Toirmeasc ar roinnt iascach sruthlíonta || Tionchar sóisialta agus eacnamaíoch ar iascairí sruthlíonta a ndéanann cur chun feidhme an toirmisc dochar dóibh. Cé gur féidir na costais sin a mhaolú, áfach, trí chineálacha eile iascaireachta a dhéanamh atá údaraithe cheana féin lena gceadúnas iascaireachta agus trí bhearta airgeadais tionlacain, mas gá. Tá an tionchar géaraithe leis an mbaol a d'fhéadfadh a bheith ann go ndéanfaí idirdhealú sa chaoi ina gcaithfear le hiascaigh sruthlíonta. Ina theannta sin, d'fhonn sonraí níos iontaofa a fháil chun aicmiú ceart a dhéanamh ba cheart don earnáil páirt a ghlacadh i suirbhéanna eolaíochta a mbeadh costais bhreise ag dul leo. || --

Rogha beartais 4

Toirmeasc iomlán ar iascaigh sruthlíonta || Tionchar sóisialta agus eacnamaíoch ar na hiascairí lena mbaineann, cé go mbeidh maolú ar an tionchar sin trí chineálacha eile iascaireachta a dhéanamh atá údaraithe cheana féin lena gceadúnas iascaireachta agus, i gcás inar gá, trí bhíthin beart tionlacain chun tacú le hoiriúnú (aistriú go modhanna eile iascaireachta, difreáil gníomhaíochta, deireadh a chur leis de réir a chéile). || -

(Eochair: + tionchar dearfach, ++ tionchar dearfach den chuid is mó, -tionchar diúltach, -- tionchar diúltach den chuid is mó, 0 tionchar ar bith, NA neamhbhainteach/an‑deacair a mheas)

Rogha || Tionchar ar an gcomhshaol || Scór

Rogha beartais 2

Bearta teicniúla agus rialaithe glactha ag leibhéal an AE || Tionchair chomhshaoil mar an gcéanna leis an status quo, cé go bhfaightear réidh leis an féidearthacht go ndéanfar reachtaíocht náisiúnta a athrú a thuilleadh amach anseo ar bhealach a mbeadh drochthionchar aige ar speicis neamhúdaraithe. || -

Rogha beartais 3

Toirmeasc ar roinnt iascach sruthlíonta || Tá sé mar aidhm ag an Rogha seo aghaidh a thabhairt ar an bhfadhb chomhshaoil atá fós ann, lena n‑áirítear bailiú na fianaise is gá chun tacú leis an gcinneadh. Ní mór a thabhairt faoi deara áfach go bhfuil teorainn leis an bhfaisnéis atá ar fáil sa ghearrthéarma agus nach bhfuil sí láidir a dhóthain chun na hiascaigh a dhéanann an dochar is mó atá le toirmeasc a aithint. Sa chomhthéacs sin tá baol ann nach gcuimsítear na hiascaigh a dhéanann an dochar is mó leis an toirmeasc agus go mbeidh imní comhshaoil fós ann. Ba cheart faireachán a dhéanamh ar an aistriú iarrachta a d'fhéadfadh a bheith ann ó iascaigh sruthlíonta toirmiscthe go modhanna eile d'fhonn tionchar diúltach a sheachaint. || +

Rogha beartais 4 || ||

Toirmeasc iomlán ar iascaigh sruthlíonta || Tionchar dearfach ós rud é go dtabharfadh an Rogha seo aghaidh ar gach ábhar imní i dtaca leis an gcomhshaol a d'fhéadfadh a bheith ann, trí ghníomhaíocht d'aon chineál a thoirmeasc. Meastar gur bheag an t‑athrú chuig úsáid trealaimh eile atá údaraithe lena gceadúnas iascaireachta cheana féin a bheadh i gceist i bhfianaise an beagán tábhachta atá ag gníomhaíochtaí sruthlíonta d'fhormhór na soithí. Ba cheart faireachán a dhéanamh ar an aistriú iarrachta ó iascaigh sruthlíonta go modhanna eile d'fhonn tionchar diúltach neamhthuartha a sheachaint. Torthaí indíreacha dearfacha chun iascaigh eile a stiúradh ar dhóigh iad a bheith ag idirghníomhú le speicis faoi chosaint. || ++

Bunaítear measúnú ar ualach riaracháin na mBallstát ar na riachtanais fhéideartha a bhaineann leis na príomhbhearta atá molta i ndáil le gach Rogha Beartais agus ar na himpleachtaí ar na páirtithe leasmhara lena mbaineann (i.e. comhlachtaí poiblí agus gnólachtaí) i dtéarmaí: a) riachtanais rialála (ualach ard), b) oibleagáidí faisnéise (ualach teoranta), nó c) oiriúnú sonrach maidir le próisis nó iompair (ualach meánach)

Roghanna || Tiochar ar ualach riaracháin || Scór

Rogha 2 Bearta teicniúla agus rialaithe a glacadh ar leibhéal an AE || Ualach riaracháin tábhachtach, chun an próiseas oiriúnúcháin i dtreo riachtanais nua a leanúint (e.g. athruithe ar mhéid an mhogaill) agus chun faireachán mar is ceart a dhéanamh ar chur chun feidhme an chórais nua (e.g. údarú iascaireachta a bhunú, plean rialaithe srl.) || --

Rogha 3 Toirmeasc ar roinnt iascach sruthlíonta || Ualach riaracháin tábhachtach an fhaisnéis is gá a bhailiú chun cinneadh a dhéanamh maidir le toirmeasc féideartha ar iascaigh áirithe. Deacrachtaí a bhaineann le dhá chóras a bhainistiú agus a rialú ag an am céanna: iascaigh sruthlíonta a d'fhéadfadh toirmeasc a bheith orthu agus iascaigh sruthlíonta a d'fhéadfadh a bheith údaraithe. || --

Rogha 4 Toirmeasc iomlán ar iascaigh sruthlíonta || Ualach riaracháin sa ghearrthéarma, chun an t‑aistriú a bhainistiú agus a rialú. Tiocfaidh laghdú mór ar an ualach sa mheántéarma agus san fhadtéarma a bhuí le creat reachtach agus riachtanais rialaithe níos simplí. Leis an gcóras simplithe sin ní bheadh gá le rialú agus faireachán chomh dian dírithe ar na sruthlíonta agus bheadh níos lú trealamh iascaireachta le riar. || +

6. NA ROGHANNA A CHUR I gCOMPARÁID

I dteannta leis an gcomparáid thuasluaite, déantar comparáid idir feidhmíocht na gceithre Rogha beartais ag baint úsáid as na critéir mheastóireachta i ndáil le hábharthacht, éifeachtúlacht, éifeachtacht, comhleanúnachas agus inghlacthacht.

Déantar ábharthacht na roghanna a mheas i bhfianaise fadhbanna comhshaoil agus rialaithe a aithníodh agus atá fós ann, eadhon:

· fadhb chomhshaoil: easpa faireacháin ar iascaigh sruthlíonta chun tionchar ar speicis faoi chosaint a mheas

· fadhb rialaithe: níor éirigh le roinnt Ballstát cosc a chur le hiascaigh sruthlíonta beaga atá anois ann ó bheith ag dul sa tóir ar speicis neamhúdaraithe.

Déantar éifeachtúlacht agus éifeachtacht na roghanna a mheas, inter alia, maidir le cosc a chur le sruthlíonta móra a úsáid/dul sa tóir ar na speicis atá liostaithe in Iarscríbhinn VIII agus gabhálacha bainteacha gan idirdhealú (lena n‑áirítear spriocspeiceas/seachghabháil) chomh maith le tionchar sruthlíonta ar speicis ag a bhfuil riachtanais cosanta speisialta a mhaolú.

Rinneadh comhleanúnachas na roghanna beartais a mheas i ndáil le cuspóirí, straitéisí agus tosaíochtaí an AE

Rinneadh inghlacthacht na roghanna beartais a mheas i dtaca le rialú agus forfheidhmiú níos fearr, gné an chomhshaoil, an t‑ualach riaracháin lena mbaineann (i.e. agus aird a thabhairt ar phrionsabal na comhréireachta) chomh maith le toradh an chomhairliúcháin phoiblí.

Déantar achoimre ar an gcomparáid idir na ceithre Rogha beartais sa tábla thíos:

Critéir mheastóireachta || Rogha 1 Status quo || Rogha 2 Bearta teicniúla agus rialaithe || Rogha 3 Toirmeasc ar roinnt iascach || Rogha 4 Toirmeasc iomlán

Ábharthacht || Comhshaol || -- || + || + || ++

Rialú || - || - || -- || ++

Éifeachtacht || Cuspóir 1 || -- || + || + || ++

Cuspóir 2 || -- || + || + || ++

Cuspóir 3 || -- || + || + || ++

Cuspóir 4 || -- || + || + || ++

Cuspóir 5 || 0 || 0 || - || -

Éifeachtúlacht || Cuspóir 1 || -- || + || + || ++

Cuspóir 2 || -- || + || + || ++

Cuspóir 3 || -- || + || + || ++

Cuspóir 4 || -- || + || + || ++

Cuspóir 5 || 0 || 0 || - || -

Comhleanúnachas || Prionsabal na comhréireachta || + || + || - || -

Prionsabal an réamhchúraim || - || + || + || ++

Bainistiú bunaithe ar éiceachórais || - || + || + || ++

Inghlacthacht || Ballstáit || 0 || - || -- || +/-

Iascairí || 0 || -- || -- || -

Eagraíochtaí neamhrialtasacha || -- || + || + || ++

Bunaithe ar an méid thuasluaite, is cosúil gurb é Rogha na tosaíochta Rogha beartais 4, is é sin toirmeasc iomlán ar iascaigh sruthlíonta de gach cineál mar go gcomhlíonann sé na paraiméadair i ndáil le héifeachtúlacht, éifeachtacht, comhleanúnachas agus inghlacthacht den chuid is mó, agus is aige a bheadh an toradh ab fhearr i ndáil le tionchar ar an gcomhshaol agus ualach riaracháin níos lú.

7 FAIREACHÁN AGUS MEASTÓIREACHT

Ní chruthófar córais nua faireacháin agus mheastóireachta sa bhreis orthu sin atá ann cheana féin; is é an rud ná iad a fheidhmiú mar ba cheart.

Maidir leis sin, déanfaidh an Coimisiún, i gcomhar leis na Ballstáit, na sásraí rialaithe, iniúchta agus forfheidmithe, mar aon le faireachán eolaíoch, straitéisí um measúnú riosca agus bearta díspreagthacha a bunaíodh faoin gComhbheartas Iascaigh[9] [10] [11] a fhíorú, lena áirithiú go bhfuil siad á gcur chun feidhme go héifeachtach agus go héifeachtúil ag na Ballstáit.

Ina theannta sin, ba cheart go n‑éascódh agus go bhfeabhsódh na sásraí nua atá bunaithe leis an gCreat‑Treoir maidir le Straitéis Mhuirí[12] (MSFD) na córais faireacháin agus tuairiscithe sna Ballstáit mar atá bunaithe leis na Treoracha um Éanlaith agus um Ghnáthóga[13].

[1] Rúin ó Chomhthionól na Náisiún Aontaithe: 44/225 an 22 Nollaig 1989; 45/197 an 21 Nollaig 1990; 46/215 an 20 Nollaig 1991

[2] Sainmhíníodh sruthlíonta móra mar líonta atá níos faide ná 2.5 Km ar fhad faoin gCoinbhinsiún maidir le hiascaireacht le sruthlíonta fada a thoirmeasc san Aigéan Ciúin Theas (Coinbhinsiún Wellington). .

[3] Rialachán (CE) Uimh. 894/97 ón gComhairle an 29 Aibreán 1997 lena leagtar síos bearta teicniúla áirithe chun acmhainní iascaigh a chaomhnú.

[4] Rialachán (CE) Uimh. 2187/2005 ón gComhairle an 21 Nollaig 2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund, lena leasaítear Rialachán (CE) Uimh. 1434/98 agus lena n‑aisghairtear Rialachán (CE) Uimh. 88/98.

[5] Rialachán (CE) Uimh. 1239/98 ón gComhairle an 8 Meitheamh 1998 lena leasaítear Rialachán (CE) Uimh. 894/97 lena leagtar síos bearta teicniúla áirithe chun acmhainní iascaigh a chaomhnú.

[6] Liosta na speiceas (Iarscríbhinn VIII): Tuinnín colgach: Thunnus alalunga; Tuinnín gorm Atlantach: Thunnus thynnus; Tuinnín mórshúileach: Thunnus obesus; Boiníotó aigéanach: Katsuwonus pelamis; Boiníotó an Atlantaigh: Sarda sarda; Tuinnín buí: Thunnus albacares; Tuinnín dubheite: Thunnus atlanticus; Tuinnín beag: Euthynnus spp.; Tuinnín gorm deisceartach: Thunnus maccoyii; Tuinnín frigéid: Auxis spp.; Garbhánaigh aigéanacha: Brama rayi; Mairlíní: Tetrapturus spp.; Makaira spp.; Gaithéisc: Istiophorus spp.; Colgáin: Xiphias gladius; Preabairí: Scomberesox spp.; Cololabis spp.; Doráid: Coryphaena spp.; Siorcanna: Hexanchus griseus; Cetorhinus maximus; Alopiidae; Carcharhinidae; Sphyrnidae; Isuridae; Lamnidae; Ceifileapóid: gach speiceas.

[7] Ard‑stiúrthóireacht na nGnóthaí Muirí agus na hIascaireachta (MARE) Creatchonradh MARE 2009/05 Lot. 1 SI2.651082 - Conradh sonrach 8 (SI2.646130). 'Identification and characterization of the small scale driftnet fisheries in the Mediterranean (DriftMed) and Framework Contract No MARE/2011/01 Lot2 - Specific contract 5 (SI2.650655).' (Iascaigh sruthlíonta beaga sa Mheánmhuir a shainaithint agus a shaintréithriú (DriftMed) agus Creatchonradh Uimh. MARE/2011/01 Lot 2 - Conradh sonrach 5 (SI2.650655)). 'Study in support of the review of the EU regime on the small-scale driftnet fisheries'. (Staidéar mar thaca leis an athbhreithniú ar chóras an AE maidir le hiascaigh sruthlíonta beaga).

[8] Treoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht Chomhphobail i réimse an bheartais mhuirthimpeallachta (Creat‑Treoir maidir le Straitéis Mhuirí)

[9] Rialachán (CE) 1224/2009 ón gComhairle an 20 Samhain lena mbunaítear córas rialaithe Comhphobail d'fhonn comhlíonadh rialacha an chomhbheartais iascaigh a áirithiú . IO L 343, 22.12.2009, lch. 1.

[10] Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscthe agus neamhrialáilte a chosc, a dhíspreagadh agus a dhíothú, IO L 286, 29.10.2008, lch. 1.s

[11] Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh. IO L 354, 28.12.2013, lch. 22.

[12] Treoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht Chomhphobail i réimse an bheartais comhshaoil mhuirí.

[13] Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú. Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú.